Stiefma vrygelaat ná SA tiener in Mauritius sterfMarietjie Vosloo (Skermskoot uit TéléPlus se video) Marietjie Vosloo, stiefma van die Suid-Afrikaanse tiener Mundolene Vosloo (17) wat in Oktober 2016 in Mauritius dood is kort nadat sy en haar stiefma in ŉ rusie betrokke was, is Maandag vrygelaat ná ŉ jaar en ŉ half in ŉ gevangenis in dié land. Landdros Navina Parsuramen het Vosloo Maandag (2 April) tot 15 maande tronkstraf gevonnis. Vosloo is egter oomblikke ná die vonnisoplegging vrygelaat aangesien sy reeds 532 dae in die tronk deurgebring het. Die nuuswebwerf lexpress.mu berig dié vonnis het as ŉ verligting vir Vosloo en haar regspan gekom aangesien sy tot 60 jaar in die tronk sou kon deurbring. Dié vonnis kom nadat Parsuramen Vosloo op 28 Maart skuldig bevind het aan aanranding. Parsuramen het in sy uitspraak gesê hy is nié oortuig dat Vosloo skuldig is aan ŉ ernstiger aanklag van aanranding met die doel om te moor nie. Hy het gesê hoewel dit volgens die nadoodse ondersoek duidelik is dat Mundolene wel geslaan is, is daar nie bewyse dat Vosloo besef het dat Mundolene sou sterf of dat sy die bedoeling gehad het om haar te vermoor nie. Mundolene Vosloo Vosloo het vroeër versoek om by haar 11-jarige seun in Suid-Afrika aan te sluit aangesien die kind se pa volgens haar nié in Suid-Afrika bly nie en niemand het om na hom om te sien nie. Sy het vroeër aan die televisiekanaal TéléPlus gesê sy “kon nie voorsien het wat sou gebeur het nie” en “het uit woede opgetree”. “Wat gebeur het, was ŉ fout. In ŉ oomblik wat jy kwaad of seergemaak is doen jy dinge wat jy nie bedoel het om te doen nie. Dit was nooit my bedoeling om haar te slaan nie, dit het net in ŉ oomblik van woede gebeur sonder dat ek gedink het.” Vosloo het aan die televisiekanaal gesê sy leef nog daagliks met skuldgevoelens, maar dat sy dankbaar is aan die ondersteuning wat Mike Vosloo, haar man, aan haar bied. “Ek leef elke dag met skuldgevoelens. Ek was vir haar [Mundolene] lief asof sy my eie dogter was; al was sy nie my eie dogter nie, ek het haar as my eie beskou. Ek het dus ook ŉ kind verloor. Mike is elke dag daar vir my. Hy ondersteun my en hy het vir my gesê hy weet ek is nie skuldig nie; ek het haar nie vermoor nie. Hy is daar vir my, hy help my en het nog nooit sy rug op my gedraai nie.” Maroela Media het vroeër berig Mundolene is by die Hotel Riu Creole in Le Morne dood. Sy was saam met haar pa [Mike], stiefma [Vosloo] en twee broers met vakansie. Sy het die aand inmekaargesak en ŉ dokter by die hotel het haar ondersoek voordat sy dood verklaar is. Die polisie was kort hierna op die toneel en dit het aan die lig gekom dat Mundolene en haar stiefma in ŉ rusie betrokke was. Vosloo het Mundolene geslaan en sy is in hegtenis geneem.